**การศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต**

ณัฐริณีย์ แสนทา[[1]](#footnote-1)

 พรรณวดี ขำจริง[[2]](#footnote-2)

**บทคัดย่อ**

การวิจัยครั้งนี้มีวัตถุประสงค์ เพื่อศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต และเพื่อศึกษาผลการจัดกิจกรรมการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต จาการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย กลุ่มตัวอย่าง คือ นักเรียนระดับชั้นอนุบาลสังกัดองค์กรปกครองส่วนท้องถิ่นในจังหวัดภูเก็ต ทั้งหมด 378 คน สถิติที่ใช้ในการวิเคราะห์ ได้แก่ ค่าความถี่ และค่าร้อยละ ผลการวิจัยพบว่า 1) ศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่น ข้อมูลนักเรียนที่มีความรู้ความเข้าใจการใช้เครื่องมือทางภูมิศาสตร์ จำนวน 371 คน ร้อยละ 98.1 2) ศึกษาผลการจัดกิจกรรมการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่น พบว่านักเรียนมีความร่วมมือในการทำแบบวัดความรู้ความเข้าใจในการใช้เครื่องมือทางภูมิศาสตร์ จำนวน 367 คน ร้อยละ 96.3

**คำสำคัญ : ความรู้ความเข้าใจ เครื่องมือทางภูมิศาสตร์ วิชาภูมิศาสตร์สำหรับเด็กปฐมวัย**

**Study of Cognition of Geographical Tools Use for Kindergarten Kids under Local Administrative Organization in Phuket Province.**

**Abstract**

The objectives of research study were to study of cognition of geographical tools use and to study the result of activity management using geographical tools for kindergarten kids under local administrative organization in Phuket province. The sample was 378 kindergarten students under local administrative organization in Phuket province. The statistics were used for data analysis using frequency and percentage.

 The findings of this research were found that 1) according to study of cognition of geographical tools use under local administrative organization, the data which had cognition of geographical tools use had 371 students at the percentage of 98.1 2) The result of activity management using geographical tools for kindergarten kids under local administrative organization found that 367 students co-operated in cognitive assessment of geographical tools use at the percentage of 96.3.

Keywords: Cognition Geographical Tools Geography for Kindergarten Kids

**1.บทนำ**

การจัดการศึกษาเพื่อการเรียนรู้เรื่องภูมิศาสตร์ เป็นแนวทางการจัดการศึกษาที่สามารถช่วยพัฒนานักเรียนให้เข้าใจปรากฏการณ์ที่เกิดขึ้นบนโลกที่มีความสัมพันธ์กับที่ตั้ง เข้าใจระบบธรรมชาติและการเปลี่ยนแปลงที่เกิดจากปฏิสัมพันธ์ระหว่างมนุษย์กับสิ่งแวดล้อม เพื่อนำไปสู่การพัฒนาความสามารถในการคิดอย่างเป็นระบบและการตัดสินใจเพื่อสร้างสิ่งแวดล้อมที่ยั่งยืนในฐานะพลเมืองโลก สอดคล้องกับ Edelson (2011) ที่อธิบายว่า การรู้เรื่องภูมิศาสตร์มีส่วนสำคัญในการเตรียมพลเมืองในศตวรรษที่ 21 เพราะการรู้เรื่องภูมิศาสตร์จะช่วยให้เกิดการตัดสินใจอย่างมีเหตุผลในชีวิตประจำวันโดยคำนึงถึงบริบทโดยรอบ สำหรับในการทำงานการรู้เรื่องภูมิศาสตร์จะช่วยให้กิดการวางแผนและการการรู้เรื่องภูมิศาสตร์จะช่วยให้เป็นพลเมืองที่รับผิดชอบต่อสังคมและสิ่งแวดล้อม และพัฒนาคุณภาพชีวิตและสิ่งแวดล้อมให้ยั่งยืนได้ การรู้เรื่องภูมิศาสตร์จึงเป็นเครื่องมือที่สำคัญในการอนุรักษ์ทรัพยากรธรรมชาติและสิ่งแวดล้อม และวัฒนธรรมของชุมชน ลดความขัดแย้งและความรุนแรง พัฒนาคุณภาพชีวิตในชุมชนรอบโลกสร้างกลยุทธ์ที่ลดต้นทุนสิ่งแวดล้อมและสังคม สำหรับการเป็นพลเมือง ( กนก จันทรา,2551)

 ภูมิศาสตร์มีบทบาทอย่างยิ่งในชีวิตประจำวันของมนุษย์ไม่ว่าจะอยู่ในสังคมใดก็ตาม เด็กหรือผู้ใหญ่อยู่ที่ใด หรือสถานการณ์ใด การติดต่อสื่อสารด้วยข้อมูลหรือการประกอบกิจกรรมประจำวันภูมิศาสตร์จะเป็นส่วนหนึ่งในชีวิตประจำวันของเราทั้งสิ้น จึงสามารถกล่าวได้ว่าประสบการณ์ในชีวิตประจำวันของเราเกี่ยวข้องกับภูมิศาสตร์และจำเป็นต้องใช้ภูมิศาสตร์อยู่เสมอ ซึ่งการจัดประสบการณ์ที่ส่งเสริมการเรียนรู้ทางภูมิศาสตร์ให้แก่เด็กปฐมวัยนั้น มีความแตกต่างจากการเรียนภูมิศาสตร์ในระดับอื่น เนื่องจากพัฒนาการของเด็กปฐมวัยมีความแตกต่างจากเด็กในวัยอื่น ไม่ว่าจะเป็นความเข้าใจหรือความคิดรวบยอด ซึ่งครูควรตระหนักถึงความสำคัญของการจัดการเรียนการสอนภูมิศาสตร์สำหรับเด็กปฐมวัย ซึ่งสิ่งต่างๆ เหล่านี้จะเป็นพื้นฐานสำหรับการเรียนภูมิศาสตร์ในระดับที่สูงขึ้นและเป็นทักษะที่ใช้ในชีวิตประจำวันต่อไป (เพ็ญจันทร์ เงียบประเสริฐ. 2554.: 1)

เครื่องมือทางภูมิศาสตร์ หมายถึง เครื่องมือในการตรวจสอบและศึกษาสิ่งที่อยู่บนพื้นผิวโลก และบรรยากาศของโลก จึงได้ถูกออกแบบมาเพื่อตรวจสอบและบันทึกข้อมูลทางด้านภูมิศาสตร์ ทั้งทางด้านข้อมูลเชิงปริมาณและข้อมูลทางคุณภาพ เช่น การกำหนดพิกัดบนพื้นผิวโลก การวัดทิศทางการเก็บข้อมูลภาคสนาม ในพื้นที่ต่าง ๆ หรือใช้เป็นเครื่องมือประกอบการเรียนรู้ในห้องปฏิบัติการที่เกี่ยวข้องกับภูมิศาสตร์ ( ปลูกปัญญา,2554) เช่น โมเดลลูกโลก , แผนที่ , หนังสือแผนที่หรือ Atlas เล่มใหญ่ , เข็มทิศ , อินเทอร์เน็ต , กล้องสามมิติ

จากการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย ดังนั้นผู้วิจัยจึงเห็นว่าควรให้มีการจัดกิจกรรมการเรียนรู้ให้ผู้เรียนมีทักษะทางภูมิศาสตร์และกิจกรรมการเรียนรู้ต้องเน้นผู้เรียนเป็นสำคัญ เพื่อการส่งเสริมทักษะพื้นฐานทางภูมิศาสตร์ของเด็กปฐมวัย และการพัฒนารูปแบบการจัดประสบการณ์ที่เหมาะสมให้แก่เด็กปฐมวัยต่อไป (ทรงภพ เตชะตานนท์,2551)

**2. วัตถุประสงค์ของการวิจัย**

1.เพื่อศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต

2.เพื่อศึกษาผลการจัดกิจกรรมการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต

**3.แนวคิด ทฤษฎี และงานวิจัยที่เกี่ยวข้อง**

**3.1 แนวคิดและทฤษฎีที่เกี่ยวข้องกับการพัฒนาการเรียนรู้ของเด็กปฐมวัย**

 พัชรี เจตน์เจริญรักษ์ (2555) ได้ให้ความหมายเด็กปฐมวัย หมายถึง วันเด็กตอนต้น โดยนับตั้งแต่แรกเกิดถึง 6 ปี เป็นวัยที่เตรียมตัวเพื่อเข้าสู่สังคมได้รู้จักบุคคลอื่นๆ มากขึ้น นอกเหนือจากคนในครอบครัวตนเองเด็กวัยนี้เพิ่งออกจากบ้านไปสู่โรงเรียนยังไม่พร้อมที่จะช่วยเหลือตนเองหรือรับรู้กฎข้อบังคับต่างๆ ของโรงเรียนต่อเมื่ออายุถึง 6 ปี เด็กเริ่มช่วยเหลือตนเองได้มากขึ้น มีความพร้อมมากขึ้น รู้จักเล่นกับเพื่อน จึงเป็นวัยที่กำลังมีความคิดสร้างสรรค์ คนทั่วไปมักเรียกเด็กวัยนี้ว่า เด็กเล็ก เด็กปฐมวัย หรือเด็กอนุบาล

 **3.2 แนวคิดและทฤษฎีที่เกี่ยวข้องกับการศึกษาของเด็กปฐมวัย**

กุลยา ตันติผลาชีวะ (2554) ได้กล่าวไว้ว่า การศึกษาปฐมวัยเป็นการศึกษาที่ครอบคลุมการดูแล และการศึกษาที่จัดให้กับเด็กแรกเกิดถึงอายุ 8 ปี ซึ่งอายุในช่วงวัยแห่งการเปลี่ยนแปลงและเจริญงอกงาม ในด้านการพัฒนาการมุ่งให้เด็กได้เข้าถึงความเป็นจริงของอารมณ์ตระหนักถึงทักษะทางสังคมและพัฒนาภาวะสร้างสรรค์ รู้จักตนเองภาคภูมิใจในตนเองและมั่นใจในตนเอง (Gordon and Browne) การศึกษาในระดับนี้จึงถูกเรียกว่าเป็น “การศึกษาและการอบรมดูแล” ไปด้วยเช่นกัน

 **3.3 งานวิจัยที่เกี่ยวข้อง**

วรยุทธิ์ บุญสัย (2563) ได้ศึกษาเรื่องการพัฒนาผลสัมฤทธิ์ทางการเรียน เรื่องการใช้เครื่องมือภูมิศาสตร์ในจังหวัดภูเก็ต มีนักเรียนจำนวนทั้งสิ้น 44 คน คิดเป็นร้อยละ 100 พบว่าคะแนนความสามารถระหว่างก่อนเรียนและหลังการจัดกิจกรรมการเรียนรู้เรื่องเครื่องมือทางภูมิศาสตร์ จำนวน 44 คน มีคะแนนเฉลี่ยก่อนการจัดกิจกรรม เท่ากับ 7.61 คิดเป็นร้อยละ 50.76 และคะแนนเฉลี่ยหลังการจัดกิจกรรม เท่ากับ 12.91 คิดเป็นร้อยละ 86.06 ดังนั้นนักเรียนมีค่าคะแนนเฉลี่ยเพิ่มขึ้น เท่ากับ 5.3

 ศิริพร ธรรมชาติ (2562) ได้ศึกษาเรื่องการพัฒนาผลสัมฤทธิ์ทางการเรียน เรื่องเครื่องมือทางภูมิศาสตร์ จังหวัดสงขลา นักเรียนจำนวนทั้งสิ้น 21 คน มีคะแนนหลังเรียนสูงกว่าก่อนเรียนโดยใช้บทเรียนสำเร็จรูป โดยมีคะแนนเฉลี่ยก่อนเรียน 6.04 คะแนน คะแนนเฉลี่ยหลังเรียน 14.95 คะแนน ส่วนเบี่ยงเบนมาตรฐานก่อนเรียน เท่ากับ 0.97 และส่วนเบี่ยงเบนมาตรฐานหลังเรียน เท่ากับ 1.30

**4. กรอบแนวคิดการวิจัย**

การวิจัยครั้งนี้ได้ทำการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต ดังนี้

 **ตัวแปรต้น ตัวแปรตาม**



ความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย

**5. วิธีดำเนินการวิจัย**

**5.1 ประชากรและกลุ่มตัวอย่าง**

ประชากรที่ใช้ในการศึกษาวิจัยในครั้งนี้ คือ นักเรียนระดับชั้นอนุบาลสังกัดองค์กรปกครองส่วนท้องถิ่นในจังหวัดภูเก็ต ทั้งหมดประมาณ 3,715 คน และการสุ่มขนาดกลุ่มตัวอย่างในการวิจัยใช้วิธีการสุ่มตัวอย่างแบบหลายขั้นตอน (Multistage-Sampling) ดังนี้ 1)การสุ่มตัวอย่างวิธีการสุ่มโดยใช้วิธีการสุ่มตัวอย่างแบบกลุ่ม (Cluster Random Sampling) 2)การสุ่มตัวอย่างวิธีการสุ่มโดยใช้วิธีการเปิดตารางขนาดกลุ่มตัวอย่างของเครชี่และมอร์แกน (Krejcie and Morgan, 1970 อ้างอิงใน บุญมี พันธุ์ไทย,2544 ) ได้กลุ่มตัวอย่างจำนวน 378 คน โดยแบ่งเป็นชาย ร้อยละ 50.5 คน และ เป็นหญิง ร้อยละ 49.5 คน เป็นจำนวนชาย 191 คน และ เป็นจำนวนหญิง 187 คน

**5.2 ระเบียบวิธีวิจัย**

การศึกษาครั้งนี้เป็นการศึกษาวิจัยเชิงปริมาณ การศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต

**5.3 เครื่องมือที่ใช้ในการวิจัย**

 1) แบบสอบถามข้อมูลทั่วไปเป็นแบบสอบถาม (Checklist) จำนวน 4 ข้อ ได้แก่ เพศ อายุ ระดับการศึกษา โรงเรียนที่นักเรียนกำลังศึกษา

 2) แบบสอบถามการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต จำนวน 9 ข้อ ได้กำหนดมาตรฐานการศึกษาความรู้ความเข้าใจการใช้เครื่องมือทางภูมิศาสตร์ ซึ่งประกอบไปด้วย เครื่องมือทางภูมิศาสตร์ ความรู้ความเข้าใจ

**5.4 การเก็บรวบรวม**

 ผู้วิจัยได้เก็บรวบรวมข้อมูลจากแบบสอบถามของนักเรียนระดับชั้นอนุบาลสังกัดองค์กรปกครองส่วนท้องถิ่นในจังหวัดภูเก็ต โดยการแจกแบบสอบถามทั้งหมด 378 คน และขอความร่วมมือจากนักเรียนระดับชั้นอนุบาลสังกัดองค์กรปกครองส่วนท้องถิ่นในจังหวัดภูเก็ต โดยผู้วิจัยอธิบายและชี้แจงรายละเอียดเกี่ยวกับวัตถุประสงค์ของแบบสอบถามและวิธีการตอบแบบสอบถามเป็นรายบุคคลตลอดจนรับแบบสอบถามคืน

 ผู้วิจัยนำแบบสอบถามตรวจดูความสมบูรณ์ในแต่ละข้อและจำนวนให้ครบตามที่ต้องการเมื่อได้ข้อมูลครบแล้วผู้วิจัยนำข้อมูลแบบสอบถามไปวิเคราะห์ตามวิธีทางสถิติโดยการแจกแจงค่าความถี่และร้อยละ

**5.5 การวิเคราะห์**

1. ข้อมูลทั่วไปของผู้ตอบแบบสอบถาม วิเคราะห์โดยการหาค่าความถี่ (Frequency) และหาค่าร้อยละ (Percentage)

2. ข้อมูลเกี่ยวกับการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย หาค่าความถี่ (Frequency) และหาค่าร้อยละ (Percentage)

**5.6 สถิติที่ใช้ในการวิเคราะห์ข้อมูล**

1. ค่าสถิติร้อยละ (Percentage) วิเคราะห์ข้อมูลทั่วไปของกลุ่มประชากร โดยการแจกแจงความถี่ร้อยละ ซึ่งมีสูตรการคำนวณดังนี้



เมื่อ P แทนค่าร้อยละ

 F แทนจำนวนผู้ตอบแบบสอบถาม

 N แทนจำนวนประชากร

 ผู้วิจัยนำแบบสอบถามที่ได้รับกลับคืนมาวิเคราะห์เพื่อหาค่าสถิติ ดังนี้

1. การวิเคราะห์ข้อมูลแบบสอบถามตอนที่ 1 เกี่ยวกับข้อมูลทั่วไปนำมาวิเคราะห์โดยแจกแจงความถี่ หาค่าร้อยละ แล้วนำเสนอในรูปแบบตารางประกอบความเรียง
2. การวิเคราะห์ข้อมูลแบบสอบถามตอนที่ 1 เป็นแบบสอบถามการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต เป็นแบบสอบถาม (Check lis) นำมาวิเคราะห์หาค่าความถี่และค่าร้อยละ

**6. ผลการวิจัย**

วัตถุประสงค์ ข้อที่ 1) พบว่าศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต พบว่าข้อมูลนักเรียนที่มีความรู้ความเข้าใจการใช้เครื่องมือทางภูมิศาสตร์ จำนวน 371 คน ร้อยละ 98.1 และข้อมูลนักเรียนที่ไม่มีความรู้ความเข้าใจการใช้เครื่องมือทางภูมิศาสตร์ จำนวน 7 คน ร้อยละ 1.9 และวัตถุประสงค์ ข้อที่ 2) พบว่าศึกษาผลการจัดกิจกรรมการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต พบว่าข้อมูลนักเรียนที่มีความร่วมมือในการทำแบบวัดความรู้ความเข้าใจในการใช้เครื่องมือทางภูมิศาสตร์ จำนวน 367 คน ร้อยละ 96.3 ข้อมูลนักเรียนที่ไม่ให้ความร่วมมือในการทำแบบวัดความรู้ความเข้าใจในการใช้เครื่องมือทางภูมิศาสตร์ จำนวน 11 คน ร้อยละ 3.7

**7. อภิปรายผลการวิจัย**

จากการศึกษาวิจัยเรื่องการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ตมีประเด็นที่สามารถนำมาอภิปรายผล ดังนี้

1.เพื่อศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต พบว่าข้อมูลนักเรียนที่มีความรู้ความเข้าใจการใช้เครื่องมือทางภูมิศาสตร์ จำนวน 371 คน ร้อยละ 98.1 และข้อมูลนักเรียนที่ไม่มีความรู้ความเข้าใจการใช้เครื่องมือทางภูมิศาสตร์ จำนวน 7 คน ร้อยละ 1.9, ซึ่งสอดคล้องกับ วรยุทธิ์ บุญสัย (2563) ได้ศึกษาเรื่องการพัฒนาผลสัมฤทธิ์ทางการเรียน เรื่องการใช้เครื่องมือภูมิศาสตร์ในจังหวัดภูเก็ต มีนักเรียนจำนวนทั้งสิ้น 44 คน คิดเป็นร้อยละ 100 พบว่าคะแนนความสามารถระหว่างก่อนเรียนและหลังการจัดกิจกรรมการเรียนรู้เรื่องเครื่องมือทางภูมิศาสตร์ จำนวน 44 คน มีคะแนนเฉลี่ยก่อนการจัดกิจกรรม เท่ากับ 7.61 คิดเป็นร้อยละ 50.76 และคะแนนเฉลี่ยหลังการจัดกิจกรรม เท่ากับ 12.91 คิดเป็นร้อยละ 86.06 ดังนั้นนักเรียนมีค่าคะแนนเฉลี่ยเพิ่มขึ้น เท่ากับ 5.3

2.เพื่อศึกษาผลการจัดกิจกรรมการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ตพบว่าข้อมูลนักเรียนที่มีความร่วมมือในการทำแบบวัดความรู้ความเข้าใจในการใช้เครื่องมือทางภูมิศาสตร์ จำนวน 367 คน ร้อยละ 96.3 ข้อมูลนักเรียนที่ไม่ให้ความร่วมมือในการทำแบบวัดความรู้ความเข้าใจในการใช้เครื่องมือทางภูมิศาสตร์ จำนวน 11 คน ร้อยละ 3.7 , ซึ่งสอดคล้องกับ ชัยญา วงศ์สกุล (2542) ได้ศึกษาการเปรียบเทียบผลสัมฤทธิ์ทางการเรียน เรื่องการจัดกิจกรรมการใช้เครื่องมือทางภูมิศาสตร์ จังหวัดสุพรรณบุรี กลุ่มตัวอย่างที่ใช้ในการวิจัยคือ นักเรียนระดับชั้นอนุบาล จำนวน 2 ห้อง รวม 48 คน ได้มาโดยการสุ่มตัวอย่างง่าย ผลการวิจัยพบว่าผลการใช้บทเรียนสำเร็จรูป เรื่องการจัดกิจกรรมการใช้เครื่องมือทางภูมิศาสตร์ สำหรับนักเรียนระดับชั้นอนุบาล มีประสิทธิภาพ

**8.ข้อเสนอแนะจากการวิจัย**

การวิจัยครั้งนี้ เรื่อง การศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยสังกัดองค์กรปกครองส่วนท้องถิ่นในจังหวัดภูเก็ต ผู้วิจัยมีข้อเสนอแนะดังนี้

 **ข้อเสนอแนะเพื่อนำผลการวิจัยไปใช้ประโยชน์**

1. จากผลการศึกษาเรื่อง การศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัยพบว่านักเรียนระดับชั้นอนุบาลสังกัดองค์กรปกครองส่วนท้องถิ่นในจังหวัดภูเก็ต พบว่าส่วนใหญ่นักเรียนมีความรู้ความเข้าใจการใช้เครื่องมือทางภูมิศาสตร์

 2. การตั้งคำถามในการศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย โดยใช้กระบวนการทางภูมิศาสตร์ ควรตั้งคำถามกระตุ้นให้เด็กสังเกตลักษณะเกี่ยวกับเครื่องมือทางภูมิศาสตร์

 3. การศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย ควรเริ่มจากเนื้อหาที่ใกล้ตัวเด็ก และให้เด็กได้มีโอกาสในการสังเกต สำรวจ และค้นพบด้วยตนเอง กระตุ้นให้เด็กเป็นผู้ริเริ่ม วางแผนการดำเนินกิจกรรมร่วมกับครู

 **ข้อเสนอแนะเพื่อการวิจัยครั้งต่อไป**

 1. ในการเรียนรู้เรื่องเครื่องมือทางภูมิศาสตร์นั้นผู้เรียนจำเป็นจ้องได้สัมผัสเครื่องมือ หรือ อุปกรณ์จริง จะทำให้นักเรียนเข้าใจความหมาย และลักษณะของเครื่องมือแต่ละชนิดได้เพิ่มขึ้น

 2. ในการวิจัยครั้งต่อไปควรมีเวลาในการพบและติดตามผลจากนักเรียนมากกว่านี้

**9.อ้างอิง**

กนก จันทรา. (2551). การจัดการศึกษาเพื่อการเรียนรู้เรื่องภูมิศาสตร์. โรงพิมพ์ชุมนุมสหกรณ์การเกษตรแห่งประเทศไทย : กรุงเทพมหานคร.

 กุลยา ตันติผลาชีวะ. (2554). ความหมายของการศึกษาของเด็กปฐมวัย. คณะครุศาสตร์, มหาวิทยาลัยสวนดุสิต.

 ชัยญา วงศ์สกุล. (2554). ศึกษาการเปรียบเทียบผลสัมฤทธิ์ทางการเรียน เรื่องการจัดกิจกรรมการใช้เครื่องมือทางภูมิศาสตร์ จังหวัดสุพรรณบุรี. คณะครุศาสตร์, มหาวิทยาลัยเชียงใหม่.

 ทรงภพ เตชะตานนท์. (2551). การศึกษาความรู้ความเข้าใจการใช้เครื่องมือทางภูมิศาสตร์สำหรับเด็กปฐมวัย. คณะครุศาสตร์, มหาวิทยาเชียงใหม่.

 ปลูกปัญญา. (2554). ความหมายเครื่องมือทางภูมิศาสตร์. โรงพิมพ์ชุมนุมสหกรณ์การเกษตรแห่งประเทศไทย : กรุงเทพมหานคร

 พัชรี เจตน์เจริญรักษ์. (2555). ความหมายของการพัฒนาการเรียนรู้ของเด็กปฐมวัย. คณะครุศาสตร์, มหาวิทยาลัยสวนดุสิต.

 เพ็ญจันทร์ เงียบประเสริฐ. (2554). การจัดการศึกษาเพื่อการเรียนรู้เรื่องภูมิศาสตร์. โรงพิมพ์ชุมนุมสหกรณ์การเกษตรแห่งประเทศไทย : กรุงเทพมหานคร.

 วรยุทธิ์ บุญสัย. (2563). ศึกษาเรื่องการพัฒนาผลสัมฤทธิ์ทางการเรียน เรื่องการใช้เครื่องมือภูมิศาสตร์ในจังหวัดภูเก็ต. การวิจัยในชั้นเรียน, โรงเรียนอนุบาลภูเก็ต.

1. นักศึกษา สาขาวิชาเอกสังคมศึกษา คณะครุศาสตร์ มหาวิทยาลัยราชภัฏเก็ต [↑](#footnote-ref-1)
2. อาจารย์ สาขาวิชาเอกสังคมศึกษา คณะครุศาสตร์ มหาวิทยาลัยราชภัฏภูเก็ต [↑](#footnote-ref-2)